Nariadenie Komisie (ES) č. 325/2003
z 20. februára 2003,
ktorým sa mení a dopĺňa nariadenie (ES) č. 1291/2000 ustanovujúce podrobné pravidlá uplatňovania systému dovozných a vývozných licencií a certifikátov s vopred stanovenou sadzbou vývoznej náhrady na poľnohospodárske výrobky
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1766/92 z 30. júna 1992 o spoločnej organizácii trhu s obilninami [1], naposledy zmenené a doplnené nariadením (ES) č. 1666/2000 [2], najmä na jeho články 9 ods. 2 a 13 ods. 11 a na príslušné ustanovenia ostatných nariadení o spoločnej organizácii trhov s poľnohospodárskymi výrobkami,
keďže:
(1) článok 50 ods. 1 nariadenia Komisie (ES) č. 800/1999 z 15. apríla 1999, ktorým sa ustanovujú spoločné podrobené pravidlá na uplatňovanie systému vývozných náhrad na poľnohospodárske výrobky [3], naposledy zmeneného a doplneného nariadením (ES) č. 1253/2002 [4], stanovuje, že ak nebude dodržaná 60-dňová lehota, počas ktorej výrobky museli opustiť colné územie spoločenstva, uvedená v článku 70 ods. 1 nariadenia (ES) č. 800/1999 alebo 30-dňová lehota, počas ktorej tovar musel byť umiestnený do zásobovacieho skladu, uvedená v článku 40 ods. 1 daného nariadenia, potom bude náhrada znížená o 15 % a za každý deň, o ktorý bude dotknutá lehota prekročená, bude nasledovať ďalšie zníženie;
(2) okrem toho, ak tieto lehoty budú prekročené, stanovuje druhý pododsek článku 32 odsek 1 nariadenia Komisie (ES) č. 1291/2000 [5], naposledy zmenený a doplnený nariadením (ES) č. 2299/2001 [6], pokutu pozostávajúcu z prepadnutia časti zábezpeky na vývoznú licenciu, po ktorej bude nasledovať prepadnutie ďalšej čiastky za každý deň, o ktorý bude lehota prekročená;
(3) kumulovanie pokút uložených takýmto spôsobom tak na vývoznú, ako aj na licenčnú zábezpeku pri prekročení jednej a tej istej lehoty predstavuje pre vývozcov ťažké bremeno a nezdá sa byť nevyhnutné; z tohto dôvodu je potrebné zjednodušiť pravidlá a pokuta uvedená v druhom pododseku odseku 1 článku 32 nariadenia (ES) č. 1291/2000 týkajúca sa zábezpeky na vývoznú licenciu by sa v takýchto prípadoch nemala uplatňovať;
(4) článok 35 ods. 3 nariadenia (ES) č. 1291/2000 stanovuje, že ak sa licencia vráti vydávajúcemu orgánu počas prvých dvoch tretín jej obdobia platnosti, príslušná čiastka zábezpeky, ktorá prepadne, bude znížená o 40 % a ak sa licencia vráti počas poslednej tretiny obdobia jej platnosti alebo počas mesiaca nasledujúceho po dátume ukončenia platnosti, príslušná čiastka zábezpeky, ktorá prepadne, bude znížená o 25 %. Mechanizmus zavedený článkom 35 ods. 3 nariadenia (ES) č. 1291/2000 je určený na to, aby stimuloval vývozcov vracať nevyužité vývozné licencie s vopred stanovenou vývoznou náhradou vydávajúcemu orgánu rýchlo tak, aby sa vývozné príležitosti pre poľnohospodárske výrobky majúce nárok na náhrady mohli využiť v plnom rozsahu;
(5) v prípadoch, kde dôjde k podstatnému zvýšeniu náhrady, uplatňovanie mechanizmu uvedeného v článku 35 ods. 3 nariadenia (ES) č. 1291/2000 by mohlo viesť ku špekuláciám tým, že by stimulovalo vývozcov, aby svoje licencie nevyužívali a vracali ich vydávajúcemu orgánu v prípade, že rozdiel medzi novou náhradou, ktorú možno získať za dotyčný výrobok, a náhradou s vopred stanovenou sadzbou za rovnaký výrobok je väčší ako čiastka zábezpeky, ktorá prepadne. Z tohto dôvodu treba prijať príslušné opatrenia s cieľom zabrániť nesprávnemu uplatňovaniu tohto ustanovenia;
(6) príloha III k nariadeniu (ES) č. 1291/2000, ktorá stanovuje maximálne množstvá poľnohospodárskych výrobkov, pri ktorých netreba podľa štvrtej zarážky článku 5 ods. 1 daného nariadenia predložiť dovozné alebo vývozné licencie alebo certifikáty s vopred stanovenou vývoznou náhradou, by mala byť aktualizovaná;
(7) nariadenie (ES) č. 1291/2000 by sa malo príslušne zmeniť a doplniť;
(8) opatrenia uvedené v tomto nariadení sú v súlade so stanoviskom všetkých príslušných riadiacich výborov,
PRIJALA TOTO NARIADENIE:
Článok 1
Nariadenie (ES) č. 1291/2000 sa týmto mení a dopĺňa takto:
1. k článku 32 ods. 1 sa pridáva nasledovný pododsek:
"Zábezpeka neprepadne podľa druhého pododseku v prípade množstiev, na ktoré je náhrada znížená v súlade s článkom 50 ods. 1 nariadenia (ES) č. 800/1999, za nedodržanie termínov uvedených v článku 7 ods. 1 a v článku 40 ods. 1 daného nariadenia.";
2. k článku 35 ods. 3 sa pridávajú nasledovné pododseky:
"Prvý pododsek sa uplatňuje, pokiaľ nie je jeho uplatňovanie dočasne pozastavené. Ak bude náhrada za jeden alebo viacero výrobkov zvýšená, tak Komisia, konajúc v súlade s postupom uvedeným v článku 38 nariadenia č. 136/66/EHS alebo v zodpovedajúcich článkoch iných nariadení o spoločnej organizácii trhov, môže pozastaviť uplatňovanie prvého pododseku na licencie, o ktoré sa žiadalo pred zvýšením náhrady a ktoré neboli vrátené vydávajúcemu orgánu do dňa predchádzajúceho dňu zvýšenia.
Licencie udelené podľa článku 25 sa budú považovať za vrátené vydávajúcemu orgánu k dátumu, kedy tento orgán obdrží žiadosť od držiteľa licencie o uvoľnenie zábezpeky.";
3. Príloha III sa nahrádza textom uvedeným v prílohe k tomuto nariadeniu.
Článok 2
Toto nariadenie nadobúda účinnosť siedmy deň po jeho uverejnení v Úradnom vestníku Európskej únie.
Bude sa uplatňovať na licencie, o ktoré sa žiadalo po nadobudnutí jeho účinnosti.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 20 februára 2003